#### FARSKÝ LIST

**29. jún – 5. júl, číslo 385**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Pojednanie o zrkadlách***

***===========================***

*Milujem Pána, lebo ma zahŕňa dobrodeniami. Nie svetskými, ale samým sebou.*

*Možno niekto povie: Ale nie je takáto láska sebecká?*

*Mohla by byť. Keby sa sústreďovala na pozemské dary a nie na Darcu. Ale ak je darom sám Boh, potom Darca aj Dar sú jeden. Milovať Dar znamená milovať Darcu.*

*Rovnako milovať Darcu znamená milovať Dar. Ako inak? Ak by sme milovali preto, aby sme niečo dostali, potom by to bola vypočítavosť a nie láska. Ale ak milujeme preto, že sme boli obdarovaní, potom je to vďačnosť. Ako by mohla byť láska nevďačná? Ako by mohla ignorovať dar Milovaného?*

*Tak, ako oslavujeme a uctievame Boha v Jeho dielach, Márii, anjeloch a svätých – a bola by to urážka Boha, keby sme ignorovali Jeho majstrovské diela, diela Jeho lásky a milosti, tak milujeme aj Boha v Jeho daroch a hlavne v Jeho Dare, ktorým je On sám. Bola by to urážka Boha, keby sme ignorovali Jeho darovanie sa a snažili sa Ho akože milovať nejako tak, že by sme si vôbec nevšimli Jeho lásku k nám.*

*"My milujeme, pretože on prvý miloval nás." (1Jn 4, 19)*

*Ale Boh, bohatý na milosrdenstvo, pre svoju nesmiernu lásku, ktorou nás miluje, hoci sme boli pre hriechy mŕtvi, oživil nás s Kristom — milosťou ste spasení — a s ním nás vzkriesil a daroval nám miesto v nebi v Kristovi Ježišovi." (Ef 2, 4-6)*

*Je to vďačná láska, ktorou my, ľudia, milujeme Pána a nadovšetko.*

*"Veď ak budem toho hoden, som hneď pripravený, dokonca aj svoju dušu obetovať bez váhania a veľmi ochotne pre jeho meno. Dávam prednosť vydať sa až na smrť, ak by mi to Pán dovolil, pretože ja som mu veľkým dlžníkom." (sv. Patrik)*

*Pri pozemských daroch je blažený, kto pohnutý darom nechá dar za sebou a vidí Darcu a uteká vďačne k Darcovi. Ak ale žijeme Novú Zmluvu, potom sám Boh je Darom i Darcom a oboje je jedno. Vidíme, vnímame Ho len preto, že sa nám daroval. A milujeme Ho ako Darcu len preto, že nám ako Dar daroval seba a spoločenstvo so sebou.*

*Výsledkom je jednota, splynutie, nebeský valčík milovaného a Milovaného. Milovaní milujeme, obdarovaní sa darujeme. To je Trojičný Život tak, ako ho žije aj Syn vo svojom Otcovi od večnosti. A teraz sme doň aj sami vytiahnutí.*

*Boha tak kontemplujeme v Jeho darovaní sa, kontemplujeme Ho sami v sebe, pretože je v nás.*

*"Veď ako tí, čo vidia slnko v zrkadle, hoci neupierajú oči priamo na nebo, nevidia slnko v lesku zrkadla ináč ako tí, čo hľadia do slnka na jeho dráhe, tak aj vy. Aj keď nemáte dosť sily pozorovať a vidieť neprístupné svetlo, ak sa vrátite k tomu, ktorý vo vás od počiatku vytvoril pôvabnú krásu svojho obrazu, máte v sebe, čo hľadáte." (sv. Gregor Nyssenský)*

*"Teraz vidíme len nejasne, akoby v zrkadle, no potom z tváre do tváre. Teraz poznávam iba čiastočne, ale potom budem poznať tak, ako som aj ja poznaný." (1Kor 13, 12)*

*My sami sme tým zrkadlom, v ktorom sa zrkadlí Boh, pretože sa nám daroval a tak Ho môžeme vidieť teraz ešte nie ako Darcu, ale ako Dar. Nie priamo, ale v zrkadle. Potom aj priamo. Potom aj ako Darcu. Ale už teraz Ho vidíme ako Dar v zrkadle, ktorým sme my sami - my o bratia a sestry okolo nás, ak žijú to isté.*

*Je iste dobré prijímať Boha, ktorý sa nám v nepochopiteľnej láske a milosrdenstve ponúka ako Ženích neveste. Je isté dobré pozerať sa na seba, ale len ako na zrkadlo. Nie kvôli sebe, ale aby sme na sebe a v sebe videli odraz Boha.*

*"A neviete, že vaše telo je chrámom Ducha Svätého, ktorý je vo vás, ktorého máte od Boha, a že nepatríte sebe? Draho ste boli kúpení. Oslavujte teda Boha vo svojom tele." (1Kor 6, 19-20)*

*A ničím nemôžeme ani viac osláviť Boha, než tým, že sme takýmto Jeho zrkadlom, takže môžeme povedať o sebe a Kristovi to samé, čo Kristus hovorí o sebe a Otcovi:*

*"Kto vidí mňa, vidí Otca." (Jn 14, 9)*

*Ak milujeme Pána, ak s Ním žijeme, neexistuje viac dilema medzi "ja" a "Ty". On sa zjavuje vo mne tým, že ma napĺňa a pretvára na svoj obraz. Oslavuje sa vo mne tým, že sa stávam zrkadlom, v ktorom ľudia môžu uvidieť Boha a Jeho krásu a svetlo. A ja sám sa stávam miestom, kde je oslávený Boh. Keď hľadím na seba, vidím Boha. Keď konám, koná Boh. Tak ako zrkadlo, u ktorého vidieť zrkadlo znamená vidieť toho, kto sa v ňom zrkadlí. Ale to neznamená, že nevidíme zrkadlo. Len zrkadlo a obraz v ňom sú jeden, v dokonalej harmónii. Zrkadlený je jasne vidieť v zrkadle a zrkadlo je dokonalé sebou, keď zrkadlí zrkadleného. Tak je to s nami, kresťanmi, a s Kristom.*

*"Keď niekto hovorí, tak len ako Božie slovo; keď niekto slúži, tak len z moci, ktorú uštedruje Boh, aby bol vo všetkom oslávený Boh skrze Ježiša Krista." (1 Pt 4,11)*

*Tak presne, ako to bolo s Kristom a Jeho Otcom, kde Otec zjavil samého seba v Kristovi Ježišovi.*

*"On je obraz neviditeľného Boha, prvorodený zo všetkého stvorenia." (Kol 1,15)*

*"Ježiš im vravel: "Veru, veru, hovorím vám: Syn nemôže nič robiť sám od seba, len to, čo vidí robiť Otca. Čo robí Otec, to robí podobne aj Syn. Veď Otec miluje Syna a ukazuje mu všetko, čo sám robí; a ukáže mu ešte väčšie skutky ako tieto, aby ste sa čudovali." (Jn 5, 19-20)*

*"Ja som ťa oslávil na zemi: dokončil som dielo, ktoré si mi dal vykonať." (Jn 17, 4)*

*Blahoslavený človek, ktorý v sebe vidí Boha a keď hladí na seba, vidí Boha v sebe a seba v Bohu. Blahoslavený človek, ktorý je zrkadlom Boha a Boh sa v Ňom zrkadlí a cez toto zrkadlenie je v Ňom skutočne prítomný ako bol s je Otec v Kristovi a Kristus v Otcovi.*

*"Verte mi, že ja som v Otcovi a Otec vo mne. Ak nie pre iné, aspoň pre tie skutky verte!" (Jn 14, 11)*

*"Ostaňte vo mne a ja vo vás. Ako ratolesť nemôže prinášať ovocie sama od seba, ak neostane na viniči, tak ani vy, ak neostanete vo mne." (Jn 15, 4)*

*"Veru, veru, hovorím vám: Aj ten, kto verí vo mňa, bude konať skutky, aké ja konám, ba bude konať ešte väčšie, lebo ja idem k Otcovi. A urobím všetko, o čo budete prosiť v mojom mene, aby bol Otec oslávený v Synovi. Ak ma budete prosiť o niečo v mojom mene, ja to urobím." (Jn 14, 12-14)*

*Boha môžeme tu, na Zemi, vidieť len tak, že Mu dovolíme zrkadliť sa v nás. Prijať Ho môžeme len tak, že sa premeníme v Neho, ktorého prijímame. Božím zjavením je Vtelenie. Vtedy v osobe človeka Ježiša Krista. Dnes Jeho vtelenie vo mne. V tebe. V nás, ako v spoločenstve – tele Cirkvi. Môžeme Ho vidieť len vteleného, zatiaľ.*

*Lenže či nie je to isté podstatou aj Neba?*

*"Keď sa teda mením na Boha a on ma spája so sebou, potom, u živého Boha, niet medzi nami rozdielu... Niektorí ľudia si predstavujú, že uvidia Boha, akoby on stal tam a oni tu, ale to nebude tak. Boh a ja sme jedno. Poznávaním Boha sa približujem k nemu. Láskou ho prenikám." (majster Ján Eckhart)*

*Luther kedysi povedal: "Kresťanstvo nie je nič iné ako ustavičný cvik v cítení toho, že nemáš hriechu, hoci hrešíš, že však tvoje hriechy sú prehodené na Krista." Je to smutný výrok. Našťastie, kresťanstvo je niečo omnoho zázračnejšie a nádhernejšie!*

*V skutočnosti kresťanstvo je neustály návyk toho, že hoci sme ľudia, môžeme v sebe a na sebe zrkadliť Boha, ktorý sa stal Darom a sami sa tak stavať Tým, koho zrkadlíme. A že práve toto je tá forma a podoba lásky a oslavy Boha, ku ktorej sme boli v krste predurčení: Milovať Boha v sebe a na sebe, oslavovať Boha v sebe a na sebe, sebou, uctievať Darcu ocenením a prijatím Daru, vďačnosťou srdca, vďačnou láskou.*

*Naozaj, Boh je veľký a zázračný a miluje nás! Amen!*

***Apoštolát***

***==================***

*Evanjelizácia sa podobá rýchlovarnej kanvici. Alebo mikrovlnke. Alebo televízoru. Vysávaču. Internetu. Kedysi ich nemal nikto. Dnes to má každý. Považujeme to za samozrejmú nevyhnutnosť a žiť bez toho by nám pripadalo prinajmenšom ťažšie, dokonca omnoho ťažšie. Presvedčili sme sa totiž, že tie veci sú naozaj užitočné a že sa s nimi žije lepšie, než bez nich.*

*S Bohom je to rovnaké.*

*Často sa snažíme ľuďom hovoriť, že majú veriť v Boha, že majú chodiť do kostola. Ale prečo by mali?*

*Ježiš to hovorí:*

*"Vy ste soľ zeme. Ak soľ stratí chuť, čím ju osolia? Už nie je na nič, len ju vyhodiť von, aby ju ľudia pošliapali. Vy ste svetlo sveta. Mesto postavené na návrší sa nedá ukryť." (Mt 5, 13-14)*

*Byť kresťanom znamená, že všade je temnota, ale my sme vo svetle. Všade je mdlo, ale my sme plní chuti. Žijeme a v porovnaní s nami ostatní sú ako mŕtvi.*

*Ľudia to vidia a pýtajú sa: Ako to, odkiaľ to je, prečo si taký iný, aké je tvoje tajomstvo?*

*Apoštolát je potom už len komentárom: Mám to od Krista Boha (a to je zvestovanie Krista a svedectvo o Ňom) a získal som to od Neho tak a tak (zvestovanie Evanjelia, delenie sa so svojou osobnou skúsenosťou uplatnenia Evanjelia a jeho postupov a "technológie" v mojom živote). Oboje je svedectvo. Svedectvo o Osobe a svedectvo o návode na život s Ňou.*

*Aj u farskej evanjelizačnej bunky prvou formou a prvým krokom evanjelizácie nie je to, že slúži oikosu, ani to, že sa zaň modlí. Prvým krokom apoštolátu u nej je že je Božia. Že je bunkou Kráľovstva. Žije sa v nej Boží život a žijú v nej deti Boha, a to všetko v radosti, pokoji, kráse, plné Božieho Ducha a Božieho dobrodružstva.*

*Toto svetlo potom priťahuje ľudí sveta ako pouličná lampa muchy a nočné motýle. Ľudia túžia po svetle. Každý jeden. Ak svetlo uvidia, prídu.*

*Preto sa hovorí, že dnes potrebujeme svätcov v džínsoch. Nielen svätých kňazov a rehoľníkov, pretože k ním je pre väčšinu ľudí ťažké sa pridať. Väčšina ľudí nie je povolaná ku kňazstva či do rehole. Ale svätým má byť každý katolík, každý kresťan. Je to sama jeho definícia.*

*"Preto, svätí bratia, účastníci nebeského povolania, hľaďte na Ježiša, apoštola a veľkňaza nášho vyznania." (Hebr 3, 1)*

*Svätý, čiže plný Božieho Života. Dieťa Boha, plné radosti, slobody, bezstarostnosti. Božia rodina, zhmotnená v malom spoločenstve, v bunke v rámci farnosti. Žiariaca do sveta ako maják.*

*Najprv musíme sami uveriť, sami sa obrátiť, sami prijať Ducha a v ňom Nový Život od Boha.*

*"Hľa, ja na vás zošlem, čo môj Otec prisľúbil. Preto zostaňte v meste, kým nebudete vystrojení mocou z výsosti!" (Lk 24, 49)*

*A touto mocou nie je ani tak moc chariziem a zázrakov, ako skôr moc samého nového Života v Duchu Svätom.*

*"Rukami apoštolov sa dialo množstvo znamení a divov medzi ľudom. Všetci svorne zotrvávali v Šalamúnovom stĺporadí. Ale nik iný sa k nim neodvážil pripojiť, no ľud ich velebil a čím ďalej, tým viac pribúdalo veriacich Pánovi; veľké množstvo mužov a žien." (Sk 5, 12-14)*

*Musíme sa sami stať Cirkvou, spoločenstvom, hoci len dvoch, troch na začiatok, malým, ale skutočným, skutočným stelesnením communia, spoločenstva a jednoty Cirkvi, ako hovoril Ján Pavol II., skutočnou Božou Rodinou, jej bunkou tu a teraz.*

*"Lebo kde sú dvaja alebo traja zhromaždení v mojom mene, tam som ja medzi nimi." (Mt 18, 20)*

*Veď ako by sme inak mohli dávať to, čo sami ešte nemáme? Vovádzať tam, kde sme ešte sami nevošli?*

*"Beda vám, zákonníci, lebo ste vzali kľúč poznania! Sami ste nevošli, a tým, čo chceli vojsť, ste zabránili." (Lk 11, 52)*

*Ak sami ešte neveríme a nežijeme, potom sme veru ako zakonníci a farizeji. Miesto života hlásame povinnosti a bremená zákona, ohlasujeme mŕtvu literu tam, kde má byť Živý Duch, plnosť Života v Bohu. Divíme sa, že ľudia pred tým utekajú? A predsa, koľkí si myslia, že apoštolovať znamená niekoho presviedčať, aby začal čosi robiť či dodržiavať?*

*Apoštolát je svedectvo o Živote. Apoštolát je delenie sa so Životom. Odovzdávanie Života. Vovádzanie do Života. V strede je vždy Život. Závideniahodný. Ktorého zdrojom je Kristus, Boh. Spôsobom, ako ho prijať, je Evanjelium. Ale stále je to o Živote.*

*Byť kresťanom? Apoštolovať, evanjelizovať? Nič ľahšie. Ži závideniahodný život, radostne, otvorene, pred tvárou celého sveta - veď to nie je niečo, za čo by sme sa s rozpakmi hanbili - a deľ sa s ním s ostatnými ľuďmi okolo seba, v tej istej otvorenej radosti, ako odpoveď na ich záujem, zvedavosť, otázku o tom, odkiaľ sa v nás ten prekypujúci život berie!*

*Modlitba za oikos je dôležitá. Aj radostná služby lásky, veď to ani nie je niečo navyše, ale jedna z foriem, ktorými sa náš nový život navonok prejavuje, robili by sme to s radosťou tak či tak. Ale to prvé a najdôležitejšie je, že žijeme. Žijeme, svietime a oplývame chuťou v mdlom, šerom a mŕtvom svete. Preto nás ľudia budú počúvať a nasledovať.*

*"Ešte chvíľku a svet ma už neuvidí, ale vy ma uvidíte, lebo ja žijem a aj vy budete žiť." (Jn 14, 19)*

*"Ježiš im povedal: "Vari môžu svadobní hostia smútiť, kým je ženích s nimi?" (Mt 9, 15)*

*"Toto hovorí Pán zástupov: V tých dňoch sa chopí desať mužov z národov všetkých jazykov, chopia sa okraja odevu júdskeho muža a povedia: “Pôjdeme s vami, lebo sme počuli, že s vami je Boh.”" (Zach 8, 23)*

*Apoštolát je veľmi podobný misii Európanov medzi domorodcami. Už len sama naša prítomnosť vo svete, naša odlišnosť od sveta a, povedzme si to rovno, vyspelosť, ktorú v Bohu a od Boha máme, Duch, ktorým sme naplnení, život, ktorý žijeme, zvyky a zásady, ktorých sa držíme, toto všetko úplne stačí. Sme vo svete doslova a do písmena zástupcovia inej kultúry, iného sveta, inej civilizácie, tej Božej, omnoho vyspelejšej. Rozruch z toho tvorí 90% apoštolátu. Slovný komentár a vysvetľovanie je potom oných zvyšných 10%.*

*Len skutočné deti Boha však niečo také dokážu!*

**Liturgický program**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| *Deň* | *Čičava* | | *Komárany* | | *Merník* | | | |
| Pondelok29.6. | ***Svätí apoštoli Peter a Pavol, prikázaný sviatok*** | | | | | | | |
| 18.00 \*za farnosť | | 16.30 spoveď  17.30 \*ZBP Peter, Pavol (r.Bohačova) o.MJ | | 9.30 spoveď  10.30 liturgia | | | |
| Utorok 30.6. | *Zor svätých dvanástich apoštolov* | | | | | | | |
| 18.00 +Ján (r.Kocakova) |  | | |  | | | |
| Streda 1.7. | *Svätí nezištníci a divotvorcovia Kozma a Damián* | | | | | | | |
| 18.00 +Ján (r.Kocakova) | |  | | 16.30 +Štefan (r.Foltinova) + panychýda | | | |
| Štvrtok 2.7. | *Uloženie rúcha Presvätej Bohorodičky v Blachernách* | | | | | | | |
| 18.00 sv.omša  o. Adrián Kovaľ | |  | |  | | | |
| Piatok 3.7. | *Svätý mučeník Hyacint* | | | | | | | |
| 16.00 sv.spoveď  18.00 \*ZBP ruženec o. Jozef Harvilko | | |  |  | | | |
| Sobota 4.7. | *Svätý Andrej Jeruzalemčan, krétsky arcibiskup; prepodobná Marta, matka svätého Simeona z Obdivuhodného vrchu* | | | | | | | |
| 18.00 o. Igor Čikoš | | 18.00 za nedeľu o.MJ | | 16.30 za nedeľu | | | |
| **Nedeľa 5.7.** | **Odpustová slávnosť v Čičave**  **Piata nedeľa po Päťdesiatnici**  Svätí apoštolom rovní Cyril a Metod, učitelia Slovanov; prepodobný otec Atanáz Atosský | | | | | | ***Myrovanie*** | |
| 9.30 Akatist požehnania rodín  10.10 Divadielko detí  10.30 Odpustová svätá liturgia  slúžiteľ: o. Ján Makaj, kazateľ: o. Miloš Pikala  \*ZBP Renáta, František (r.Nemčikova) | | | | |  | |  |
| Prosby Čičava: | | | | | | | |

Úmysel modlitby: **za odvrátenie epidémie**